詠興五首 池上有小舟
作者：白居易
朝代：唐

paragraphs: 池上有小舟，舟中有胡牀。
牀前有新酒，獨酌還獨嘗。
熏若春日氣，皎如秋水光。
可洗機巧心，可蕩塵垢腸。
岸曲舟行遲，一曲進一觴。
未知幾曲醉，醉入無何鄉。
寅緣潭島間，水竹深青蒼。
身閑心無事，白日爲我長。
我若未忘世，雖閑心亦忙。
世若未忘我，雖退身難藏。
我今異於是，身世交相忘。